
“Convocatòria de les subvencions destinades a les associacions de mares i pares d’alumnes (AMPA) per a l’organització i realització d’activitats extraescolars del curs escolar 2020-2021”. 
1. Objecte, condicions i finalitat de la concessió de les subvencions. 
L’objecte d’aquesta convocatòria és la concessió, per part de l’Ajuntament de Figueres de subvencions a Associacions de Mares i Pares d’Alumnes (AMPA) d’escoles (públiques i privades concertades) i instituts de la ciutat, per a l’organització i realització d’activitats extraescolars, la realització de festes i accions culturals en benefici de la comunitat educativa i la compra de material per a l’execució de les activitats anteriorment esmentades. La finalitat pública de la subvenció és donar suport i fomentar la participació dels alumnes en aquestes activitats, així com garantir l’equitat en l’accés, també per fer possible la supervivència d’Associacions de Mares i Pares, que tenen un paper tant important en la convivència escolar i la igualtat d’oportunitats en l’educació. L’Ajuntament podrà finançar com a màxim el 90% del pressupost total del projecte presentat. L’ajut municipal serà de, com a màxim, 2.000 euros i aquesta quantitat no se superarà en cap cas. La convocatòria es realitza de conformitat amb les bases aprovades pel Ple de l’Ajuntament en sessió de data 1 de juny de 2017 i publicades al BOP número 126, de 3 de juliol de 2017. 

2. Crèdit pressupostari assignat i quantia màxima que s’hi destina. 
Les subvencions objecte d’aquesta convocatòria es financen amb càrrec a les aplicacions pressupostàries: 
 2021 202 32600 48001 SUBVENCIONS AMPAS de l’exercici 2021 i s’hi destina la quantitat total de 10.000 euros.
  2021 202 32600 78000 SUBVENCIONS AMPAS de l’exercici 2021 i s’hi destina la quantitat total de 10.000 euros.

3. Requisits per sol·licitar la subvenció i forma d’acreditar-los.
Les condicions per accedir a aquestes subvencions són les següents: Les activitats per a les quals se sol·liciti la subvenció han d’estar cobertes per la corresponent assegurança de responsabilitat civil, que ha d’estar vigent durant tot el curs escolar 2020-2021. Són subvencionables les activitats extraescolars que s’ofereixin a alumnes de P3 a 4t d’ESO. Són subvencionables les festes i accions culturals gestionades i coordinades que suposin una despesa per l’associació. Són subvencionables les despeses corresponents a la compra de material necessari per dur a terme activitats coordinades i gestionades per l’associació i el material necessari pel propi funcionament de l’associació. Són subvencionables despeses de materials escolars i didàctics que l’AMPA proporcioni als alumnes amb pocs recursos sempre que estiguin justificats pel bon criteri de les associacions. Les activitats per les quals se sol·licita subvenció han d’estar aprovades pel consell escolar del centre corresponent, i s’han de realitzar durant tot el curs 2020-2021. Aquestes subvencions són compatibles amb les que l’entitat sol·liciti a altres administracions i/o institucions per a la mateixa finalitat. Així mateix, és compatible amb altres subvencions que el sol·licitant hagi pogut obtenir per a activitats o finalitats diferents. En cap cas la concurrència de diferents subvencions pot generar superàvit en el programa. Les AMPA han d’estar degudament inscrites en el registre que correspongui d’acord amb la normativa que li sigui d’aplicació Els beneficiaris han d’estar al corrent de les seves obligacions amb la seguretat social, amb l’Ajuntament, amb la Generalitat i l’Estat. Els beneficiaris de la subvenció estaran obligats a difondre que l’activitat ha estat subvencionada per l’Ajuntament de Figueres. Aplicar la subvenció estrictament a la finalitat per a la qual ha estat concedida. Presentar la documentació justificativa de la subvenció en el termini establert. Estar inscrites en el registres corresponents. Atendre en tot moment la normativa en el desenvolupament de les activitats adreçades als nens i nenes. Garantir el compliment de les obligacions que generin les relacions de caràcter contractual. 

4. Termini de presentació de sol·licituds. 
Del 31 de maig al 10 de juny de 2021, ambdós inclosos. 

5. Documents i informacions que han d’acompanyar a la sol·licitud. 
A. Instància, amb identificació de qui subscriu la sol·licitud i de la condició amb què ho fa, fent constar el domicili i totes les dades personals que es demanin. També identificació de qui ha de ser el beneficiari, si és diferent a l’anterior. 
B. Documentació acreditativa de la representació, en cas que el sol·licitant actuï en nom d’una altra persona.
C. Declaració de disposar de la següent documentació:
·  Estatuts de l’entitat, degudament registrats
· Targeta d’identificació fiscal
·  Declaració responsable d’estar al corrent de les seves obligacions tributàries i de la seguretat social 
· Declaració de no incórrer en cap de les circumstàncies que impossibiliten obtenir la condició de beneficiari de subvencions recollides a l’article 13 de la Llei 38/2003, de 17 de novembre, general de subvencions. 
· Declaració responsable del compromís de contractar la pòlissa de responsabilitat civil 
· Declaració d’altres subvencions que es reben per al mateix projecte. 
D. Projecte de l’activitat a subvencionar i import que se sol·licita, fent constar, per al curs pel qual es demana la subvenció:
·  Quantitat de socis.
·  Breu descripció de les festes (tipologia, horari, despeses i ingressos). 
· Breu descripció de les activitats extraescolars (places, objectius, destinataris, despeses i ingressos). 
· Breu descripció de les col·laboracions amb l’equip docent (material, subvencions, premis i beques). 
E. Indicar la data d’aprovació de l’activitat per part del Consell Escolar del Centre. 
F. Pressupost total d’ingressos i despeses previstos.
G. Dades bancàries. 

6. Criteris de valoració de les sol·licituds. 
La forma d’atorgament de les subvencions serà d’acord amb els criteris següents: 
Nombre de places d’activitats extraescolars oferides en relació als alumnes matriculats al centre, fins a 25 punts. 
Activitats que potenciïn la integració de l’escola amb el seu entorn, fins a 25 punts. 
Activitats innovadores que impliquin la col·laboració de diversos agents de la comunitat educativa, fins a 10 punts. 
Festes i accions culturals gestionades, fins a 10 punts. 
Col·laboracions amb l’equip docent i ajuts a famílies (material, subvencions, premis i beques), fins a 20 punts. 
Material per la gestió de l’AMPA, fins a 10 punts. 

7. Òrgan competent per a l’instrucció i resolució del procediment. 
Les subvencions s’atorgaran en règim de concurrència competitiva, sota els principis de publicitat, transparència, objectivitat, igualtat i no discriminació. 
Les sol·licituds es valoraran per una comissió qualificadora, formada per: -Sr Jesús Quiroga Segon tinent d'alcalde i regidor de Serveis Socials, Empresa i Ocupació i Formació i Indústria, regidor director de l‘Area de progrés econòmic, cohesió social i d’atenció a les persones i civisme que la presidirà. 
-Sra. Dolors Sàcera García, cap de secció del Servei d'Educació de l'Ajuntament de Figueres.
-Sra. Anna Cortada Pomés, tècnic del Servei d'Educació de l'Ajuntament de Figueres. 
L’import total de la subvenció que cada entitat pot rebre depèn de la puntuació assolida en funció del grau de compliment dels criteris establerts. 
L’Ajuntament podrà finançar com a màxim el 90% del pressupost total del projecte presentat. L’ajut municipal serà de com a màxim, 2.000 euros i aquesta quantitat no se superarà en cap cas. 
Si escau, la comissió de valoració podrà proposar el prorrateig entre els beneficiaris de la subvenció, de l’import global màxim destinat a les subvencions. 
L’ Ajuntament pot deixar desert el procés de selecció o no esgotar l’import total previst a la convocatòria. 

8. Termini de resolució i notificació. 
L’òrgan municipal competent resoldrà la convocatòria com a màxim en el termini de dos mesos a comptar des de la data de finalització del termini de presentació de sol·licituds. 
Atès que les entitats que poden concórrer a la present convocatòria són persones jurídiques, i per tant obligades a relacionar-se electrònicament amb l’administració, d’acord amb l’article 14 de la Llei 39/2015, d’1 d’octubre, de procediment administratiu comú de les administracions públiques, les concessions i denegacions així com tots els actes administratius derivats de la tramitació administrativa relativa a les sol·licituds per concórrer a aquesta convocatòria es notificaran electrònicament, via e-NOTUM. 
El sistema e-NOTUM enviarà un correu electrònic o un SMS d’avís informant del dipòsit de la notificació, a l’adreça de correu electrònic o número de telèfon mòbil que consti en el document d’autorització signat pel sol·licitant. 
L’accés a les notificacions electròniques per part de les persones autoritzades requerirà la seva identificació mitjançant una contrasenya d’un sol ús, que s’enviarà al número de telèfon mòbil o adreça de correu electrònic autoritzats.
La notificació electrònica s’entendrà rebutjada a tots els efectes si, un cop s’ha acreditat la posada a disposició de persones autoritzades, han transcorregut deu dies naturals sense que s’hagi accedit al seu contingut, llevat que, d’ofici o a instància del destinatari es comprovi la impossibilitat tècnica o material d’accedir-hi. 

9. Pagament de la subvenció. 
- El pagament es farà de forma fraccionada, amb un pagament parcial del 50% de la subvenció en el moment d’ésser atorgada. El 50% restant s’abonarà un cop el beneficiari hagi presentat la justificació de l’import concendit. 
- Els canvis en el desenvolupament de les activitats o en el pressupost seran notificats a l’Ajuntament. 
- Si hi ha concurrència de subvencions públiques en un mateix projecte de manera que la percepció de totes elles supera el cost real de l’activitat es minorarà la subvenció de l’Ajuntament en la part proporcional.

10.  Forma i termini de justificació.
Les entitats beneficiàries de les subvencions poden presentar la justificació fins el 30 de setembre de l’any en curs amb despeses corresponents al curs escolar ja acabat. 
La justificació es farà de la següent manera: 
- Memòria d’actuació justificativa del compliment de les condicions imposades a la concessió de la subvenció, amb indicació de les activitats realitzades i dels resultats obtinguts. 
- Relació de les despeses i ingressos de les activitats.
 - Detall d’altres ingressos o subvencions, amb indicació de la seva procedència. 
Es considera despesa efectuada aquella de la que es disposi justificant (factura) amb data compresa entre l’inici de l’activitat i la finalització del període de justificació 

11. Règim de recursos. 
L’acord de resolució de la convocatòria posarà fi a la via administrativa, i s’hi podrà interposar un recurs contenciós administratiu davant del Jutjat Contenciós Administratiu de Girona, en el termini de dos mesos a comptar des del dia següent de la seva notificació. Alternativament i de forma potestativa, es podrà interposar recurs de reposició davant de l’òrgan competent per resoldre, en el termini d’un mes a comptar des del dia següent de la seva notificació. 

12. Mitjà de notificació. 
Un cop transcorregut aquest termini sense que s’hagi adoptat la resolució, els sol·licitants poden entendre desestimades les seves sol·licituds per silenci administratiu. La resolució ha de ser notificada a cada beneficiari de manera individualitzada en el termini màxim de deu dies posteriors a la data en què hagi estat adoptada. 
Les notificacions es faran per qualsevol mitjà que permeti a l’Ajuntament tenir constància que l’interessat o el seu representant legal ha rebut la resolució, com també de la data, la identitat i el contingut de l’acte administratiu, sens perjudici de l’obligació de publicitat de les subvencions atorgades, d’acord amb el que estableix la normativa general de subvencions.

13.  Publicitat. 
Aquesta convocatòria es publicarà al tauler d’anuncis i al web corporatiu de l’Ajuntament de Figueres. L’extracte de la mateixa, d’acord amb allò previst a l’article 17.3.b de la Llei 38/2003, de 17 de novembre, General de Subvencions, es publicarà en el Butlletí Oficial de la Província de Girona.”


